
Aftale om finansloven for 2027


Aftaleparterne er enige om en aftale for finansloven for 2027 med fokus på følgende:
De nedenstående partier indgår hermed Aftale om finansloven for 2027. Aftalepartierne er enige om at gennemføre nye initiativer på flere områder for at understøtte målene om et mere selvbærende samfund. 
Parterne bag finanslovsaftalen for 2027 er enige om, at en ansvarlig økonomisk politik skal gå hånd i hånd med reformer, som styrker Grønlands økonomiske bæredygtighed og evne til selv at finansiere velfærden. 
Flere ældre, knaphed på arbejdskraft og et voksende pres på de offentlige udgifter gør det nødvendigt at handle i tide. Samtidig skærper en mere usikker international udvikling behovet for robuste offentlige finanser og stabile rammer for investeringer og erhverv.
Nedenfor beskrives de konkrete bevillings- og tekstmæssige prioriteringer, der følger af aftalen. Bevillingsændringerne og de tilhørende initiativer er i udgangspunktet fordelt på de fire reformspor i Naalakkersuisuts Holdbarheds- og Vækstplan II. Beløb er angivet som ændringer i mio. kr. i forhold til det oprindelige forslag til finanslov for 2027 og de angivne budgetoverslagsår for 2028-2030.

1. Forøgelse af uddannelses- og kompetenceniveauet
Efterskoler – hovedkonto 20.11.70, Reserve til nye initiativer. Der afsættes 2 mio. kr. i 2027 til projektering af færdiggørelsen af Efterskole Villads Villadsen i Qasigiannguit og nyopførelse af Maniitsumi Efterskoli. Projekternes omfang, fordelingen af projekteringsmidlerne og den efterfølgende anlægsfinansiering afklares efter det todelte bevillingsprincip.
Parterne opfordrer samtidig Naalakkersuisut til at overveje, om de gældende satser for tilskud til reduktion af forældrebetaling for børn på efterskoler i Grønland er tilstrækkelige. Der henvises til tekstanmærkning nr. 1-2 til hovedkonto 40.10.06, Tilskud til drift af efterskoler i Grønland. En ændring af disse satser bør ske, således at den følger skoleåret, og et eventuelt tiltag imødeses derfor i løbet af 1. halvår 2027. 

Erhvervsrettet skole i Ilulissat – hovedkonto 40.91.33. Parterne støtter, at omtalen af gymnasiale fag udgår af forudsætningerne for den planlagte erhvervsskole i Ilulissat, som vil have særligt fokus på efterspørgselsstyrede uddannelsesaktiviteter. Tilpasningen indgår i finanslovsbehandlingen uden en særskilt merbevilling. 
Parterne er opmærksomme på, at Naalakkersuisut også forventes at søge om midler til skolen via det løbende samarbejde med EU-kommissionen, herunder om muligt via investeringspakken for 2026-2027. Parterne forventer, at Naalakkersuisutområdet fremlægger en samlet plan for området, således at skolens etablering ikke blot ses som et isoleret anlægsprojekt.
Parterne ser herudover frem til resultatet af det kommende udbud af en ny jern- og metalskole i Sisimiut og til at indgå i den videre dialog om finansiering af selve etableringen efterfølgende. Naalakkersuisut opfordres til samtidig at prioritere at afsøge mulighederne for medfinansiering af Jern- og Metalskolen via fonde og internationalt samarbejde. 
Praksisnære uddannelsesveje. Naalakkersuisut udarbejder inden for eksisterende bevillinger en redegørelse om muligheder og konsekvenser ved en juniormesterlæreordning på folkeskolens ældste trin. Opkvalificering målrettet konkrete behov på arbejdsmarkedet prioriteres i det videre uddannelses- og beskæftigelsesarbejde og vil forventeligt også have sammenhæng med den tilpasning af lov om folkeskolen, der behandles under Inatsisartuts efterårssamling 2026.
2. Bæredygtig vækst og en mere flerstrenget økonomi
Rådgivning til små virksomheder – hovedkonto 67.03.03, Erhvervsudviklings- og markedsføringsprojekter. Der afsættes yderligere 5,0 mio. kr. årligt i 2027-2030 til erhvervsfremme og rådgivning for små og mellemstore virksomheder, herunder i mindre byer og bygder. Indsatsen koordineres med Naliks eksisterende tilbud og Naalakkersuisuts kommende erhvervsfremmestrategi. Parterne ser frem til, at dette konkretiseres og bidrager til at skabe en reel erhvervsudvikling, der bygger på de styrker og muligheder, der findes rundt omkring i landet, herunder med særligt fokus på mindre bosteder.
I forlængelse heraf forventes Naalakkersuisut også at udnytte de muligheder, der opstår i samarbejde med andre lande, for at fremme en mere dynamisk erhvervsudvikling, som kan fremme en flerstrenget erhvervsudvikling, eksempelvis via samarbejdsaftalerne med EU og staten. Parterne opfordrer tillige til, at EIFO i Danmark, evt. sammen med Nalik Ventures, også søges bragt i anvendelse i forhold til investeringer her i landet. 

Afgifter på lokalt producerede drikkevarer – hovedkonto 24.11.10, Indførselsafgifter. Der indarbejdes et foreløbigt mindreprovenu på 3,0 mio. kr. årligt i 2028-2030 med henblik på en mulig afgiftslettelse for grønlandsk produceret øl og læskedrikke. En gennemførelse forudsætter lovgivning og afklaring af relevante internationale handelsretlige forpligtelser. 
Afgifter på krydstogtspassagerer – hovedkonto 24.11.13, Havneafgift.
Naalakkersuisut forventes endvidere at få tilvejebragt egnede rammer for at kunne skabe yderligere indtægter fra erhverv, der bygger på udnyttelse af landets fælles ressourcer. Herunder indgår, når dette reelt er oplagt og muligt, indtægter fra udnyttelse af de fælles fiskeriressourcer og fra turismesektoren, inkl. krydstogtsafgifter gennem nødvendige tilpasninger af de lovmæssige rammer. Aftaleparterne vurderer særligt, at afgiftssatsen på krydstogtspassagerer skal forhøjes. Det fremgår af § 4, stk. 2, i Inatsisartutlov nr. 61 af 20. november 2023 om havne- og krydstogtpassagerafgift, at krydstogtspassagersatsen skal fastsættes i en tekstanmærkning på finansloven. Det fremgår af bemærkningerne til tekstanmærkningen, at dette skal ske med længere varsel. Parterne er enige om, at afgiftssatsen pr. 1. januar 2028 skal øges fra 50 kr. til 100 kr. pr. passager, og anmoder Naalakkersuisut om at fremsætte et ændringsforslag til finanslovsforslagets 3. behandling herom. Naalakkersuisut anmodes samtidig om at tilvejebringe hjemmel til, at kommunerne gives mulighed for at forhøje maksimumsgebyret for krydstogtsskibes eller passagerskibes ilandsættelse af passagerer ved eller uden for havne fra 50 til 100 kr., jf. § 5 i førnævnte lov. 
Fiskeri og fangst – hovedkonto 50.01.20, Fiskeri og fangst. Bevillingen forhøjes med 1,5 mio. kr. i 2027 og 0,5 mio. kr. årligt i 2028-2030. Der afsættes i 2027 særligt et beløb inden for denne forøgede ramme til at afholde et nationalt seminar for det kystnære fiskeri, mens der i perioden vil være øget fokus på kurser og opkvalificering for fangere og på bæredygtig lokal erhvervsudvikling.
Parterne opfordrer herudover Naalakkersuisut til sammen med på relevante samarbejdspartnere at inddrage videnskabelige anbefalinger samt ændringer i klima, havtemperatur og havstrømme i fiskeriforvaltningen, ligesom der forudsættes etableret konstruktive samarbejder med fiskere,  erhvervsliv og videninstitutioner på området om at fremme udvikling af nye indtægtskilder.

Havne og kajanlæg – hovedkonto 87.73.12, Reinvestering i havne og kajanlæg. Der afsættes 10,0 mio. kr. i 2027 til projektering af prioriterede havne- og kajprojekter i Itilleq, Saattut, Sarfannguit, Qaarsut, Kulusuk, Kangaamiut, Qasigiannguit, Aasiaat og Sisimiut. Midlerne skal anvendes til de nødvendige forundersøgelser og projektering med henblik på at forbedre havneforholdene og sikre bedre anløbsfaciliteter, hvor dette er nødvendigt. 
De enkelte anlægsprojekter og eventuel udmøntning på hovedkonto 87.73.12, Reinvestering i havne og kajanlæg, forelægges på grundlag af projektmodning og økonomiske vurderinger. Parterne forventer herudover, at Naalakkersuisut snarest udarbejder en samlet plan for reinvestering i havne og kajanlæg, som bygger på en opdateret behovsvurdering.
Naalakkersuisut opfordres endvidere til, at der i forbindelse med den videre dialog med den danske regering om etablering og finansiering af den kommende lufthavn ved Ittoqqortoormiit også bringes et spørgsmål op om samtidig mulig etablering af en ny havn ved byen.

Miljøfonden – hovedkonto 77.05.08. Bevillingen forhøjes med 3,5 mio. kr. i 2027. Midlerne målrettes blandt andet støtte til udvikling af praktiske og lokalt tilpassede affaldsløsninger i bygder og mindre bosteder, hvor behov og effekt kan dokumenteres.

Ressourcerenter fra fiskeriet – hovedkonto 24.11.27. Aftaleparterne er enige om at justere ressourcerentebidraget fra det pelagiske fiskeri med virkning fra 2027. Satserne fastsættes til 2,00 kr. pr. kg for makrel, 0,30 kr. pr. kg for sild og 0,20 kr. pr. kg for blåhvilling og lodde. De rekordhøje makrelpriser i 2026 og den markante prisudvikling på sild og blåhvilling skal også komme fællesskabet til gode. Aftaleparterne er dertil bekendt med, at afgiftssatserne på disse fiskearter i Grønland ligger langt under afgifterne på f.eks. Færøerne, hvor en stor del af fangsterne landes. Justeringen skal sikre Landskassen en større andel af fiskeressourcernes værdi. Der indarbejdes et forventet merprovenu på ca. 30,0 mio. kr. årligt i 2027-2030, svarende til ca. 120,0 mio. kr. over perioden. Bidraget styrker finansieringen af aftalens prioriteringer og balancen på finansloven. Parterne opfordrer samtidig Naalakkersuisut til at arbejde for en afgiftsbelægning af dette fiskeri, som tager højde for løbende prisudsving. 
3. Fremtidssikring af den offentlige sektor

Kommunernes bloktilskud – hovedkonto 20.05.20. 
Parterne bag aftalen er bekendt med, at der på tidspunktet for indgåelsen af finanslovsaftalen endnu ikke er indgået en aftale om bloktilskud med kommunerne. Parterne ønsker dog at give et positivt bidrag til disse forhandlinger i form af afsættelse af midler til en fuld pris- og lønregulering af kommunernes bloktilskud i perioden 2027-2030. Dette svarer til samlet 218,4 mio. kr. til fordeling over finans- og overslagsårene. Parterne opfordrer til, at aftaleparterne udviser fleksibilitet og kompromisvillighed i forhold til indgåelse af en snarlig aftale, idet parterne samtidig understreger, at det i sidste ende er Inatsisartuts kompetence at fastsætte bloktilskuddet til kommunerne i de årlige finanslove.
Formålet er at sikre kommunerne et økonomisk fundament for levering af de borgernære offentlige kerneydelser, som for en stor dels vedkommende er placeret i kommunalt regi. Parterne er i den forbindelse opmærksomme på, at kommunernes bloktilskud dermed bliver pris- og lønreguleret, modsat hvad der generelt er tilfældet i finansloven for 2027 for bevillingerne under Grønlands Selvstyre bortset fra Sundhedsvæsenet.
Den endelige udmøntning fastlægges i bloktilskudsforhandlingerne med kommunerne og skal understøtte varetagelsen af kommunernes kerneopgaver.
Parterne er endvidere indstillet på at afsætte 1 mio. kr. til at bidrage til, at der kan afholdes et seminar i KANUNUPE i 2027 via hovedkonto 20.11.70, Reserve til nye initiativer. Midlerne udmøntes, når der foreligger en konkret plan. Kommunerne forventes tillige at bidrage til arrangementet. 

Sundhedsområdet bredt – hovedkonto 20.11.70. Parterne lægger vægt på, at den i finanslovsforslaget forudsatte betydelige økonomiske ramme, der er sat af på hovedkonto 20.11.70 til sundhedsområdet i 2027, udmøntes efter en særskilt, senere politisk prioritering. 
Parterne bag finanslovsaftalen opfordrer derfor Naalakkersuisut til snarest at indgå en særskilt politisk aftale derom. En sådan aftale bør være på plads hurtigst muligt i 2027. Resultatet af den snart færdige forvaltningsrevision af sundhedsvæsenet forudsættes inddraget som en del af grundlaget for de kommende politiske forhandlinger. Fokus forventes herudover særligt lagt på tiltag, som reelt forbedrer befolkningens sundhedstilstand, herunder nedbringelse af ventetider på kirurgiske behandlinger. Overordnet lægges vægt på, at en aftale gør det muligt at sikre en mere langsigtet planlægningshorisont med fokus på at løse de mere strukturelle udfordringer på sundhedsområdet som fundament for en forbedret sundhedsbetjening med lige adgang dertil uanset bopæl.
Heri bør blandt andet indgå mere målrettede initiativer til fastholdelse og uddannelse af lokalt uddannet personale og tilvejebringelse af de nødvendige forudsætninger herfor. Dette sker både via bedre adgang til relevante personaleboliger til rimelige huslejer og etablering af flere decentrale uddannelsestilbud understøttet af brugen af fjernundervisning. 
I den forbindelse lægges særligt vægt på følgende indsatser:
· Fastholdelse og tilbagevenden til sundhedsvæsenet for hjemmehørende sundhedsuddannede, herunder hjemmehørende med uddannelse, som pt. er bosat uden for Grønland.
· Puljeordninger målrettet hjemmehørende ansatte.
· Systematisk måling af effekten af indsatserne for de ansattes vilkår
· Undersøgelse af mulighederne for flere fødesteder langs kysten.
Hertil kommer tiltag til systematisk at sikre bedre adgang til sundhedsbetjening uden for de større byer blandt andet ved at give borgerne jævnlig adgang til planlagte decentrale konsultationer via rejsehold af læger og tandlæger. Dette skal understøttes af imødekommelse af behovet for styrkelse af organisering i sundhedsvæsenet samt eksempelvis prioriterede tiltag på tandpleje- og fertilitetsområdet. 
Parterne opfordrer Naalakkersuisut til at være opmærksom på spørgsmålet om psykiatrisk akutmodtagelse ved den nye psykiatribygning ved Dronning Ingrids Hospital i Nuuk. Spørgsmålet skal dog ses i et landsdækkende perspektiv, og parterne opfordrer derfor til, at dette forhold også indgår i forhandlingerne om et kommende sundhedsforlig, jf. hovedkonto 20.11.70. Spørgsmålet om bevillinger til eventuelt udvidet tandbøjlebehandling skal ligeledes indgå dér. 
Disse ønsker udløser ikke særskilte merbevillinger i nærværende aftale, men forudsættes prioriteret inden for de samlede rammer, der i forlængelse af sundhedsaftalen med staten samlet set er blevet væsentligt forøget.

Naalakkersuisut har fremsat et forslag til inatsisartutlov om støtte til personer med handicap på Inatsisartuts efterårssamling 2026. Departementet for Sundhed og Personer med handicap opgør de forventede merudgifter for kommunerne til 10,3 mio. kr. i 2027 og 7,8 mio. kr. i 2028. Kommunerne har anført, at de forventer større merudgifter, og at forslaget således er underfinansieret. Nævnte midler er i første omgang afsat på hovedkonto 20.11.70, Reserve til nye initiativer.

Parterne er enige om, at de endelige økonomiske konsekvenser af lovforslaget ikke kan indarbejdes i nærværende aftale. I stedet forventes de håndteret i forlængelse af en kommende tillægsaftale til bloktilskudsaftalen, når lovforslaget er færdigbehandlet og et mere retvisende grundlag for tillægsaftalen er tilvejebragt i samarbejde mellem Selvstyret og kommunerne ved en uvildig undersøgelse af de økonomiske konsekvenser. Eventuelle øgede midler hertil kan findes inden for de samlede midler på hovedkonto 20.11.70, Reserve til nye initiativer, hvor der er afsat en betydelig reserve til Departementet for Sundhed og Personer med handicap.
Forebyggelse og indsats mod misbrug af hash og alkohol
Som bidrag til et øget fokus på en bred strukturel forebyggelsesindsats er der blevet prioriteret en forstærket indsats mod indsmugling af hash gennem afsættelse af flere midler til toldere med fast base i Qaqortoq, der både vil få fokus på trafik via lufthavne, skibe og sejlbåde. Herunder opfordres Naalakkersuisut til at indgå et øget samarbejde med Arktisk Kommando om dele af denne indsats.
Parterne forventer ligeledes, at Naalakkersuisut fremmer tilgængelighed for borgerne af en kompetent og opsøgende behandling langs kysten. Herunder forventes der tilvejebragt et bedre økonomisk og aftalemæssigt grundlag for et samarbejde med Allorfik derom frem mod udarbejdelsen af forslag til finanslov for 2028.

Tusaannga – hovedkonto 30.14.01, Inulerivik, Nationalt Terapi- og Rådgivningscenter. Bevillingen forhøjes med 2,0 mio. kr. årligt i 2027-2030 til at styrke Tusaanngas rådgivnings- og hjælpetilbud med vægt på tilgængelighed og sammenhæng med øvrige sociale indsatser.
Styrkelsen af de økonomiske rammer for Inulerivik skal samtidig ses i sammenhæng med behovet for en mere målrettet indsats i forhold til de store sociale udfordringer blandt udsatte børn og unge, herunder også stigende udgifter og pres på anbringelsesområdet. Parterne er derfor også enige om at afsætte yderligere 5 mio. kr. til at fremme den tidlige indsats på hovedkonto 20.11.70, fordelt ligeligt mellem kommunerne. Dette beløb kommer oven i de allerede afsatte 25 mio. kr., der er afsat på samme konto for at styrke rammerne for plejefamilier. De afsatte midler skal bidrage til at nedbringe udgifterne til anbringelser uden for hjemmet gennem tidligere støtte til udsatte børn og familier samt en bedre tilrettelæggelse af de nødvendige anbringelser.
Naalakkersuisut forventes snarest at følge op på udfordringerne på anbringelsesområdet og udarbejde en konkret handlingsplan herfor i samarbejde med kommunerne, jf. også de særligt afsatte midler i 2027 til formålet på hovedkonto 30.10.45, Særlig indsats på børne- og ungeområdet.


Effektivisering og bedre offentlig service. Naalakkersuisut forudsættes i 2027 og i 2028 at omsætte relevante anbefalinger og forslag fra Reformkommissionen og Strukturudvalget til konkrete beslutningsoplæg, der kan frigive ressourcer til mere borgernære opgaver, ikke mindst som følge af de demografiske ændringer.
Arbejdet skal blandt andet omfatte konkrete forslag til enklere administration tilpasset landets egne forudsætninger, fremme af fællesoffentlige opgaveløsninger og systematisk digitalisering, som også kan sikre borgerne mere lige adgang til offentlig service uanset bopæl. 
Reformkommissionen forventes allerede i løbet af første halvdel af 2027 at komme med de første forslag hertil, som i relevant omfang kan indarbejdes i det kommende forslag til finanslov for 2028. Herunder forventes der blandt andet at være anbefalinger til konkret at kunne nedbringe Selvstyrets udgifter til eksterne konsulenter og herunder fokus på, at en stadig større del af udgifterne til fremmede tjenesteydelser kan lægges her i landet. Dette forudsætter en samtidig redegørelse for dokumenterede gevinster, finansiering og realistisk implementering. 
Rekruttering og fastholdelse af personale. Aftaleparterne lægger vægt på at afhjælpe manglen på kvalificeret personale i flere dele af landet, herunder særligt pædagoger og lærere. Parterne opfordrer til, at rekruttering og fastholdelse får særlig opmærksomhed i de kommende overenskomstforhandlinger. De konkrete løn- og ansættelsesvilkår aftales mellem arbejdsmarkedets parter. Den aftalte koordinering mellem Selvstyret og kommunerne skal naturligvis respekteres. 

Naalakkersuisut og kommunerne opfordres samtidig til sammen med de faglige organisationer at overveje en bred indsats for at gøre det mere attraktivt at arbejde og bosætte sig de steder, hvor der er personalemangel. Indsatsen bør tage udgangspunkt i lokale forhold og omfatte både arbejds- og levevilkår. Løn- og ansættelsesvilkår bør derfor ses i sammenhæng med eksempelvis boligforhold, rejsemuligheder og job til medfølgende ægtefæller.  


Departementet for Udenrigsanliggender – hovedkonto 64.01.01 og hovedkonto 20.11.70. Departementet for Udenrigsanliggender tilføres samlet 4 mio. kr. årligt i 2027-2030, svarende til 16,0 mio. kr. over hele perioden, til styrkelse af opgavevaretagelsen på udenrigsområdet, som i stigende grad er i fokus i disse år. Disse midler kommer oven i de 26,3 mio. kr., som i forvejen er afsat som ekstra midler til udenrigsområdet i finanslovsforslaget. Hermed afsættes der samlet 42,3 mio. kr. ekstra til administrationen af udenrigsområdet i finansloven for 2027. Aftaleparterne anser dette som en naturlig følge af Grønlands øgede internationale eksponering. Parterne forventer, at de øgede midler også anvendes til at fremme vort lands eksport- og erhvervspotentialer i forhold til udlandet med henblik på understøttelse af økonomisk vækst. Ligeledes anses en intern styrkelse af økonomistyringen på området som nødvendig henset til den store bevillingsforøgelse og områdets stigende betydning. 

4. Reform af skat, velfærdsydelser, bolig- og ældreområdet
Flere i arbejde og skærpede krav til selvforsørgelse. Aftaleparterne er enige om, at ledige, der kan arbejde, skal tage ansvar for egen forsørgelse og bidrage til fællesskabet. Offentlig forsørgelse skal ikke være et frit valg for personer, som kan påtage sig anvist arbejde. Retten til hjælp skal følges af en reel pligt til aktivt at søge arbejde og deltage i relevante tilbud om opkvalificering og aktivering. Tilsidesættelse af disse pligter uden rimelig grund skal have mærkbare økonomiske konsekvenser med det samme.
Parterne ønsker – i lighed med kommunerne – skærpede rådighedskrav og en konsekvent håndhævelse af reglerne om offentlig hjælp og jobsøgningsydelse. Kommunerne skal have klare regler og redskaber til at følge op på jobsøgning, fremmøde og deltagelse. Kravene skal tage udgangspunkt i den enkeltes arbejdsevne og ledsages af konkret jobformidling og målrettet opkvalificering. Samspillet mellem skat og ydelser skal samtidig sikre en tydelig økonomisk gevinst ved at arbejde.
Flere i beskæftigelse skal afhjælpe manglen på arbejdskraft og mindske behovet for at hente arbejdskraft udefra. Det skal styrke den enkeltes økonomiske selvstændighed og nedbringe udgifterne til offentlig forsørgelse. Dermed styrkes også finansieringen af velfærden og grundlaget for et mere selvbærende samfund.
Parterne opfordrer derfor på det kraftigste Naalakkersuisut til i samarbejde med kommunerne at forberede et lovforslag, som fastlægger varige, skærpede krav til rådighed og deltagelse samt klare økonomiske konsekvenser ved manglende efterlevelse. Lovforslaget skal fremsættes snarest muligt og senest på Inatsisartuts efterårssamling 2027.
En sammenhængende, fremtidssikret og socialt afbalanceret pensionsreform
Parterne er enige om, at der i 2027 skal forberedes en samlet, langsigtet pensionsreform. Dermed følges op på sigtepunkterne i finanslovsaftalerne for 2024-2026. Reformen forventes blandt andet at inddrage resultater fra den ekspertgruppe, Naalakkersuisut har nedsat, og gruppens endelige betænkning med en sammenhængende beskrivelse og konkrete anbefalinger, som forventes afgivet i marts 2027. 
På denne baggrund søges indgået en bred politisk aftale om det samlede pensionssystem. Aftalen skal både styrke pensionssystemets langsigtede økonomiske holdbarhed og robusthed i forhold til demografiske ændringer, sikre et værdigt og socialt afbalanceret forsørgelsesgrundlag i alderdommen samt skabe økonomiske incitamenter til at fortsætte med at arbejde efter pensionsalderen. Et særligt vigtigt punkt herudover er, at reformen skal medvirke til at øge arbejdsudbuddet fra de personer over pensionsalderen, som faktisk er i stand til at arbejde. Dette anses samtidig for egnet til at medvirke til en reduktion i efterspørgslen efter udefrakommende arbejdskraft. 
Konkret forventer parterne bag finanslovsaftalen, at de nuværende uhensigtsmæssige regler om aftrapning af alderspension som følge af arbejdsindkomst i udgangspunktet skal fjernes, og at samspillet med andre offentlige ydelser, herunder boligsikring, skal gennemgås. Dermed skal det sikres, at den økonomiske gevinst for den enkelte ikke udhules.
Samtidig skal der sikres bedre sammenhæng mellem alderspension, obligatorisk pensionsopsparing og arbejdsmarkedspensioner med enkle, gennemskuelige regler og hensyn til personer med lav eller ustabil indkomst.
Til reformens gennemførelse afsættes i første omgang en reserve på 38,3 mio. kr. årligt fra og med 2028. I 2027 prioriteres desuden midler til lovforberedelse, konsekvensberegninger og nødvendig administrativ og digital systemunderstøttelse. Dette beløb vil blive kvalificeret yderligere i forbindelse med det kommende lovforberedende arbejde. Der afsættes 2 mio. kr. hertil på hovedkonto 20.30.05.
Naalakkersuisut forventes på den baggrund at søge at fremlægge relevante lovforslag på Inatsisartuts efterårssamling 2027, så reformtiltagene så vidt muligt kan træde i kraft den 1. januar 2028. Den konkrete udmøntning af reserven fastlægges på grundlag af den politiske aftale og dokumenterede økonomiske og fordelingsmæssige konsekvenser.
Afskaffelse af forældrebetaling på daginstitutioner – hovedkonto 20.11.70. 
Der afsættes 37 mio. kr. årligt i budgetoverslagsårene til at fritage forældre for institutionsbetaling, jf. EM2026/396. Beløbet afspejler de nuværende kommunale indtægter fra forældrebetaling fra disse institutioner, som dermed forventes at bortfalde. Da området således er kommunalt drevet, kræver det en særskilt aftale med kommunerne at implementere tiltaget. 
Naalakkersuisut forudsættes som led i forberedelsen heraf i samarbejde med kommunerne at få beskrevet en konkret model herfor med redegørelse for økonomiske og administrative konsekvenser samt praktiske og kapacitetsmæssige forudsætninger for gennemførelsen. Dette indbefatter tillige forberedelse og fremsættelse af relevante ændringslove og evt. tilhørende bekendtgørelser senest på EM2027, således at tiltaget kan virke fra den 1. januar 2028. 
Boligsikring og boligreform – hovedkonto 31.03.20 samt hovedkonto 87.72.22. Parterne lægger vægt på, at opfølgningen på huslejereformen og ændringerne i boligsikringen beskytter økonomisk udsatte lejere. Der afsættes ikke yderligere midler til dette punkt med nærværende aftale, idet finansieringen deraf i første omgang forudsættes at ske inden for de nuværende samlede bevillinger på finansloven.
Der forventes desuden i 2027 igangsat et arbejde med forberedelse af en bredere reform af boligsikringsordningen. Herunder skal det undersøges, om ordningen også bør omfatte varmeudgifter, blandt andet i lyset af kommende takststigninger, som skal bidrage til at nedbringe vedligeholdelsesefterslæbet i Nukissiorfiit og styrke energiforsyningssikkerheden.
Parterne bag aftalen efterlyser endvidere en hurtigere og højere anlægsaktivitet fra de midler til medbyggerhuse, der er afsat på hovedkonto 87.72.22, Boligprogram for bygder og yderdistrikter, og som med virkning for finansloven for 2026 er overgået fra kommunerne til Selvstyret.
Parterne anser det for uhensigtsmæssigt, at tildelingen af medbyggerhuse går meget langsomt. Parterne er bekendt med, at området i finansloven for 2026 er tilbagetaget fra kommunerne til Selvstyret, og at der derfor må forventes en vis indfasningstid for den nye ordning. Parterne lægger imidlertid stor vægt på, at ordningen hurtigere kommer i gang, end det har været tilfældet, og opfordrer derfor stærkt Naalakkersuisut til at færdiggøre og fremme det lovforslag, som ellers skulle have været behandlet under EM2026 som pkt. 243, således at mere smidige regler kan træde i kraft hurtigst muligt i 2027. Det er samtidig særdeles væsentligt, at også de nye regler tager højde for og hensyn til borgere med begrænset betalingsevne.  
Adgang til personaleboliger som forudsætning for at rekruttere personale til små bosteder.
Parterne er opmærksomme på, at adgang til relevante personaleboliger på blandt andet sundheds- og uddannelsesområdet kan være et problem på mindre bosteder, og Naalakkersuisut opfordres til at handle derpå som led i det videre arbejde med udmøntningen af Handlingsplan for landets yderdistrikter. 
Konkret forudsættes det, at der inden for rammen på hovedkonto 80.00.01. Omrokeringsreserven i 2027 søges gennemført en projektering af følgende ud fra det to-delte bevillingsprincip:
· Sygeplejebolig i Tasiusaq i Avannaata Kommunia.
· Lærerboliger i Attu, Niaqornaarsuk og Ikamiut i Kommune Qeqertalik.
5. Øvrige prioriteringer

Idræt – hovedkonto 40.94.13, Tilskud til idræt. Bevillingen forhøjes med 5,0 mio. kr. i såvel 2027 som 2028 for at fastholde støtten på niveau med 2026. Heri indgår 0,5 mio. kr. til Arctic Circle Race i hvert af de to år. Den nærmere fordeling fastlægges inden for den samlede bevilling.
Kirken i Grønland – hovedkonto 40.97.03. Der afsættes yderligere 5,0 mio. kr. årligt i 2027-2030 til styrkelse af præste- og kateketbetjeningen og Kirkens arbejde i hele landet. Beløbet dækker de sammenlagte forslag på området. Parterne opfordrer samtidig til, at der sættes øget fokus på økonomistyringen inden for området. 
Passagertransit i Kulusuk. Aftaleparterne er bekendt med, at der aktuelt er betydelige problemer med at sikre ophold for strandede transitpassagerer i Kulusuk. Parterne opfordrer Naalakkersuisut til allerede i indeværende år at fremlægge forslag til en løsning. Naalakkersuisut bør i overvejelserne herom tænke bredt i forhold til de forskellige muligheder, som kunne afbøde problemet. Parterne vil samtidig opfordre Finans- og Skatteudvalget i Inatsisartut til at se positivt på en eventuel tillægsbevilling herom i slutningen af året i år eller i starten af 2027, når mulighederne er passende afdækket. 
Vejanlæg i Qeqertalik. Der afsættes 2 mio. kr. i 2027 til projektering af en ATV-vej mellem Qasigiannguit og Ilimanaq. Den videre proces for anlæg, finansiering og tidsplan vil blive indarbejdet i bevillingsoversigten på hovedkonto 87.00.88. Anlægsstrategi for bygder og yderdistrikter. Midlerne afsættes til understøttelse af midler til samme formål, som Kommune Qeqertalik selv har afsat i sit budget. 

6. Udmøntning og opfølgning
De aftalte ændringer indarbejdes i Naalakkersuisuts ændringsforslag til finanslovens tredje behandling. Hvor midler reserveres på hovedkonto 20.11.70, forudsætter udmøntningen nærmere beslutning og relevant bevillingsmæssig håndtering i løbet af 2027. 
Naalakkersuisut sikrer årlig opfølgning på gennemførelsen, økonomiske konsekvenser og så vidt muligt dokumenterbare resultater, herunder hvor dette er relevant i sammenhæng med opfølgningen på Holdbarheds- og Vækstplan II. 
De endelige bevillinger og DA-/DAU-resultater afstemmes med det samlede ændringsforslag. De endelige tal i finansloven for 2027 kan således afvige i mindre grad fra tallene i nærværende aftale. 

Bevillingsmæssige konsekvenser i FFL – oversigt
Nedenstående tabel viser en oversigt over de konkrete bevillingsmæssige ændringer som følge af nærværende aftale om finansloven for 2027. 
Disse ændringer bidrager sammen med opdaterede skøn for skatter og afgifter mellem 2. og 3. behandling af forslaget til at skabe et mindre overskud på finansloven, der styrker Landskassens likviditet. 


	Konto
	Finanslov
	2027
	2028
	2029
	2030
	I alt (t.kr.)

	200520
	Bloktilskud til kommunerne
	54.751
	54.627
	54.507
	54.507
	218.392

	201170
	Reserve til nye initiativer
	 
	38.300
	38.300
	38.300
	114.900

	201170
	Reserve til nye initiativer
	 
	37.000
	37.000
	37.000
	111.000

	201170
	Reserve til nye initiativer
	2.000
	 
	 
	 
	2.000

	877312
	Reinvestering i havne og kajanlæg 
	10.000
	 
	 
	 
	10.000

	241110
	Indførselsafgifter
	 
	3.000
	3.000
	3.000
	9.000

	301401
	INULERIVIK, Nationalt Terapi- og Rådgivningscenter
	2.000
	2.000
	2.000
	2.000
	8.000

	409413
	Tilskud til idræt
	5.000
	5.000
	 
	 
	10.000

	409703
	Kirken i Grønland
	5.000
	5.000
	5.000
	5.000
	20.000

	500120
	Fiskeri og fangst
	1.500
	500
	500
	500
	3.000

	640101
	Departement for Udenrigsanliggender
	2.000
	2.000
	2.000
	2.000
	8.000

	670303
	Erhvervsudviklings- og markedsføringsprojekter
	5.000
	5.000
	5.000
	5.000
	20.000

	770508
	Miljøfonden
	3.500
	 
	 
	 
	3.500

	201170
	Reserve til nye initiativer
	1.000
	
	
	
	1.000

	201170
	Reserve til nye initiativer
	5.000
	
	
	
	5.000

	203005
	Økonomisk model-, planlægnings- og analysearbejde
	2.000
	
	
	
	2.000

	201170
	Reserve til nye initiativer*
	2.000
	2.000
	2.000
	2.000
	8.000

	870088
	Anlægsstrategi for bygder og yderdistrikter
	2.000
	
	
	
	2.000

	I alt
	 
	102.751
	154.427
	149.307
	149.307
	555.792


* Til Departementet for Udenrigsanliggender: 2 mio. kr. årligt (2027–2030).
Afslutning
Med disse bemærkninger underskriver parterne i enighed årets finanslovsaftale.

Nuuk, den 9.  november 2026

______________________________	________________________________
Demokraatit		Inuit Ataqatigiit

______________________________	________________________________
Siumut						           Atassut

